Subject: [NOVEL/CLASSIC] Qi Shan 01 ~{!0Ay3vFnI=!1#(R;#)~}

From: [email-masked] (Jim Z Yu)
Date: Thu, 23 Sep 1993 15:41:05 GMT

Archive-name: novel/classic/qi-shan-01

		六	出	祁	山	（一）

			      罗贯中

                            第九十一回

                祭泸水汉相班师      伐中原武侯上表

    ……  ……  ……  ……

    却说魏主曹丕，在位七年，即蜀汉建兴四年也。丕先纳夫人甄氏，即袁绍次
子袁熙之妇，前破邺城时所得。後生一子，名睿，字元仲，自幼聪明，丕甚爱之。
後丕又纳安平广宗人郭永之女为贵妃，甚有颜色；其父尝曰：“吾女乃女中之王
也。”故号为“女王”。自丕纳为贵妃，因甄夫人失宠，郭贵妃欲谋为后，却与
幸臣张韬商议。时丕有疾，韬乃诈称於甄夫人宫中掘得桐木偶人，上书天子年月
日时，为魇镇之事。丕大怒，遂将甄夫人赐死，立郭贵妃为后。因无出，养曹睿
为己子。虽甚爱之，不立为嗣。睿年至十五岁，弓马熟娴。当年春二月，丕带睿
出猎。行於山坞之间，赶出子母二鹿，丕一箭射倒母鹿，回观小鹿驰於曹睿马前。
丕大呼曰：“吾儿何不射之？”睿在马上泣告曰：“陛下已杀其母，臣安忍复杀
其子也。”丕闻之，掷弓於地曰：“吾儿真仁德之主也！”於是遂封睿为平原王。

    夏五月，丕感寒疾，医治不痊，乃召中军大将军曹真、镇军大将军陈群、抚
军大将军司马懿三人入寝宫。丕唤曹睿至，指谓曹真等曰：“今朕病已沉重，不
能复生。此子年幼，卿等三人可善辅之，勿负朕心。”三人皆告曰：“陛下和出
此言？臣等愿竭力以事陛下，至千秋万岁。”丕曰：“今年许昌城门无故自崩，
乃不详之兆，朕故自知必死也。”正言间，内侍奉征东大将军曹休入宫问安。丕
召入谓曰：“卿等皆国家柱石之臣也，若能同心辅朕之子，朕死亦瞑目矣！”言
讫，堕泪而薨。时年四十岁，在位七年。於是曹真、陈群、司马懿、曹休等，一
面举哀，一面拥立曹睿为大魏皇帝。谥父丕为文皇帝，谥母甄氏为文昭皇后。封
钟繇为太傅，曹真为大将军，曹休为大司马，华歆为太尉，王朗为司徒，陈群为
司空，司马懿为骠骑大将军。其馀文武官僚，各各封赠。大赦天下。时雍、凉二
州缺人守把，司马懿上表乞守西凉等处。曹睿从之，遂封懿提督雍、凉等处兵马。
领诏去讫。

    早有细作飞报入川。孔明大惊曰：“曹丕已死，孺子曹睿即位，馀皆不足虑：
司马懿深有谋略，今督雍、凉兵马，倘训练成时，必为蜀中之大患。不如先起兵
伐之。”参军马谡曰：“今丞相平南方回，军马疲敝，只宜存恤，岂可复远征？
某有一计，使司马懿死於曹睿之手，未知丞相钧意允否？”孔明问是何计，马谡
曰：“司马懿虽是魏国大臣，曹睿素怀疑忌。何不密遣人往洛阳、邺郡等处，布
散流言，道此人欲反；更作司马懿告示天下榜文，遍贴诸处：使曹睿心疑，必然
杀此人也。”孔明从之，即遣人密行此计去了。

    却说邺城门上，忽一日见贴下告示一道。守门者揭了，来奏曹睿。睿观之，
其文曰：

        骠骑大将军总领雍、凉等处兵马事司马懿，谨以信义布告天下：昔太
        祖武皇帝，创立基业，本欲立陈思王子建为社稷主；不幸奸谗交集，
        岁久潜龙。皇孙曹睿，素无德行，妄自屈尊，有负太祖之遗意。今吾
        应天顺人，克日兴师，以慰万民之望。告示到日，各宜归命新君。如
        不顺者，当灭九族！先此告闻，想宜知悉。

曹睿览毕，大惊失色，急问群臣。太尉华歆奏曰：“司马懿上表乞守雍、凉，正
为此也。先时太祖武皇帝尝谓臣曰：‘司马懿鹰视狼顾，不可付以兵权；久必为
国家大祸。’今日反情已萌，可速诛之。”王朗奏曰：“司马懿深明韬略，善晓
兵机，素有大志；若不早除，久必为祸。”睿乃降旨，欲兴兵御驾亲征。忽班部
中闪出大将军曹真奏曰：“不可。文皇帝托孤於臣等数人，是知司马仲达无异志
也。今事未知真假，遽尔加兵，乃逼之反耳。或者蜀、吴奸细行反间之计，使我
君臣自乱，彼却乘虚而击，未可知也。陛下幸察之。”睿曰：“司马懿若果谋反，
将奈何？”真曰：“如陛下心疑，可仿汉高伪游云梦之计。御驾幸安邑，司马懿
必然来迎；观其动静，就车前擒之，可也。”睿从之，遂命曹真监国，亲自领御
林军十万，迳到安邑。

    司马懿不知其故，欲令天子知其威严，乃整兵马，率甲士数万来迎。近臣奏
曰：“司马懿果率兵十馀万，前来抗拒，实有反心矣。”睿慌命曹休先领兵迎之。
司马懿见兵马前来，只疑车驾亲至，伏道而迎。曹休出曰：“仲达受先帝托孤之
重，何故反耶？”懿大惊失色，汗流遍体，乃问其故。休备言前事。懿曰：“此
吴、蜀奸细反间之计，欲使我君臣自相残害，彼却乘虚而袭。某当自见天子辨之。”
遂急退了军马，至睿车前俯伏泣奏曰：“臣受先帝托孤之重，安敢有异心？必是
吴、蜀之奸计。臣请提一旅之师，先破蜀，後伐吴，报先帝与陛下，以明臣心。”
睿疑虑未决。华歆奏曰：“不可付之兵权。可即罢归田里。”睿依言，将司马懿
削职回乡，命曹休总督雍、凉军马。曹睿驾回洛阳。

    却说细作探知此事，报入川中。孔明闻之大喜曰：“吾欲伐魏久矣，奈有司
马懿总雍、凉之兵。今既中计遭贬，吾有何忧！”次日，後主早朝，大会官僚，
上《出师表》一道。表曰：

        臣亮言：先帝创业未半，而中道崩殂；今天下三分，益州疲敝，此诚
    危急存亡之秋也。然侍卫之臣，不懈於内；忠志之士，忘身於外者：盖追
    先帝之殊遇，欲报之於陛下也。诚宜开张圣听，以光先帝遗德，恢弘志士
    之气；不宜妄自菲薄，引喻失义，以塞忠谏之路也。宫中府中，俱为一体；
    陟罚臧否，不宜异同：若有作奸犯科，及为忠善者，宜付有司，论其刑赏，
    以昭陛下平明之治；不宜偏私，使内外异法也。侍中、侍郎郭攸之、费依、
    董允等，此皆良实，志虑忠纯，是以先帝简拔以遗陛下：愚以为宫中之事，
    事无大小，悉以咨之，然後施行，必得裨补阙漏，有所广益。将军向宠，
    性行淑均，晓畅军事，试用之於昔日，先帝称之曰“能”，是以众议举宠
    为督：愚以为营中之事，事无大小，悉以咨之，必能使行阵和穆，优劣得
    所也。亲贤臣，远小人，此先汉所以兴隆也；亲小人，远贤臣，此後汉所
    以倾颓也。先帝在时，每与臣论此事，未尝不叹息痛恨於桓、灵也！侍中、
    尚书、长史、参军，此悉贞亮死节之臣也，愿陛下亲之、信之，则汉室之
    隆，可计日而待也。

        臣本布衣，躬耕南阳，苟全性命於乱世，不求闻达於诸侯。先帝不以
    臣卑鄙，猥自枉屈，三顾臣於草庐之中，谘臣以当世之事，由是感激，遂
    许先帝以驱驰。後值倾覆，受任於败军之际，奉命於危难之间：尔来二十
    有一年矣。先帝知臣谨慎，故临崩寄臣以大事也。受命以来，夙夜忧虑，
    恐付托不效，以伤先帝之明；故五月渡泸，深入不毛。今南方已定，甲兵
    已足，当奖帅三军，北定中原，庶竭驽钝，攘除奸凶，兴复汉室，还於旧
    都：此臣所以报先帝而忠陛下之职分也。至於斟酌损益，进尽忠言，则攸
    之、依、允等之任也。愿陛下托臣以讨贼兴复之效，不效则治臣之罪，以
    告先帝之灵；若无兴复之言，则责攸之、依、允等之咎，以彰其慢。陛下
    亦宜自谋，以谘诹善道，察纳雅言，深追先帝遗诏。臣不胜受恩感激！今
    当远离，临表涕泣，不知所云。

    後主览表曰：“相父南征，远涉艰难；方始回都，坐未安席；今又欲北征，
恐劳神思。”孔明曰：“臣受先帝托孤之重，夙夜未尝有怠。今南方已平，可无
内顾之忧；不就此时讨贼，恢复中原，更待何时？”忽班部中太史谯周出奏曰：
“臣夜观天象，北方旺气正盛，星曜倍明，未可图也。”乃顾孔明曰：“丞相深
明天文，何故强为？”孔明曰：“天道变易不常，岂可拘执？吾今且驻军马於汉
中，观其动静而後行。”谯周苦谏不从。於是孔明乃留郭攸之、董允、费□〖音
“衣”，字形左“示”右“韦”；後以“依”替之〗等为侍中，总摄宫中之事。
又留向宠为大将，总督御林军马；蒋琬为参军；张裔为长史，掌丞相府事；杜琼
为谏议大臣；杜微、杨洪为尚书；孟光、来敏为祭酒；尹默、李撰为博士；郗正、
费诗为秘书；谯周为太史：内外文武官僚一百馀员，同理蜀中之事。

    孔明受诏归府，唤诸将听令：前督部――镇北将军、领丞相司马、凉州刺史、
都亭侯魏延；前军都督――领伏风太守张翼；牙门将――裨将军王平；後军领兵
使――安汉将军、领建宁太守李恢，副将――定远将军、领汉中太守吕义；兼管
运粮左军领兵使――平北将军、陈仓侯马岱，副将――飞卫将军廖化；右军领兵
使――奋威将军、博阳亭侯马忠，抚戎将军、关内侯张嶷；行中将军――车骑大
将军都乡侯刘琰；中监军――杨武将军邓芝；中参军――安远将军马谡；前将军
――都亭侯袁琳；左将军――高阳侯吴懿；右将军――玄都侯高翔；後将军――
安乐侯吴班；领长史――绥远将军杨仪；前将军――征南将军刘巴；前护军――
偏将军、汉城亭侯许允；左护军――笃信中郎将丁咸；右护军――偏将军刘敏；
後护军――典军中郎将官雍；行参军――昭武中郎将胡济；行参军――谏议将军
阎晏；行参军――偏将军爨习；行参军――裨将军杜义，武略中郎将杜祺，绥戎
都尉盛教；从事――武略中郎将樊岐；典军书记――樊建；丞相令史――董厥；
账前左护卫使――龙骧将军关兴；右护卫使――虎翼将军张苞。――以上一应官
员，都随着平北大都督、丞相、武乡侯、领益州牧、知内外事诸葛亮。分拨已定，
又檄李严等守川口以拒东吴。选定建兴五年春三月丙寅日，出师伐魏。忽账下一
老将，厉声而进曰：“我虽年迈，尚有廉颇之勇，马援之雄。此二古人皆不服老，
何故不用我耶？”众视之，乃赵云也。孔明曰：“吾自平南回都，马孟起病故，
吾甚惜之，以为折一臂也。今将军年纪以高，倘稍有参差，动摇一世英名，减却
蜀中锐气。”云厉声曰：“吾自随先帝以来，临阵不退，遇敌则先。大丈夫得死
於疆场者，幸也，吾何恨焉？愿为前部先锋！”孔明再三苦劝不住。云曰：“如
不教我为先锋，就撞死於阶下！”孔明曰：“将军既要为先锋，须得一人同去――”
言未尽，一人应曰：“某虽不才，愿助老将军先引一军前去破敌。”孔明视之，
乃邓芝也。孔明大喜，即拨精兵五千，副将十员，随赵云、邓芝去讫。孔明出师，
後主引百官送於北门外十里。孔明辞了後主，旌旗蔽野，戈戟如林，率军望汉中
迤逦进发。

    却说边庭探知此事，报入洛阳。是日曹睿设朝，近臣奏曰：“边官报称：诸
葛亮率领大兵三十馀万，出屯汉中，令赵云、邓芝为前部先锋，引兵入境。”睿
大惊，问群臣曰：“谁可为将，以退蜀兵？”忽一人应声而出曰：“臣父死於汉
中，切齿之恨，未尝得报。今蜀兵犯境，臣愿引本部猛将，更乞陛下赐关西之兵，
前往破蜀：上为国家效力，下报父仇，臣万死不恨！”众视之，乃夏侯渊之子夏
侯□〖音“茂”，字形左“木”中“矛”右“木”；後以“懋”替之〗也。懋字
子休；其性最急，又最吝；自幼嗣与夏侯敦为子。後夏侯渊为黄忠所斩，曹操怜
之，以女清河公主招懋为附马，因此朝中钦敬。虽掌兵权，未尝临阵。当时自请
出征，曹睿即命为大都督，调关西诸路军马前去迎敌。司徒王朗谏曰：“不可。
夏侯驸马素不曾经战，今付以大任，非其所宜。更兼诸葛亮足智多谋，深通韬略，
不可轻敌。”夏侯懋叱曰：“司徒莫非结连诸葛亮，欲为内应耶？吾自幼从父学
习韬略，深通兵法。汝何欺我年幼？吾若不生擒诸葛亮，誓不回见天子！”王朗
等皆不敢言。夏侯懋辞了魏主，星夜到长安，调关西诸路军马二十馀万，来敌孔
明。正是：欲秉白旄麾将士，却教黄吻掌兵权。未知胜负如何，且看下文分解。

--------------------------------------------------------------
浪迹天涯诸葛不亮

“运筹帷幄之中，决胜千里之外。”――电子网围棋会ＩＧＳ写照
“同是天涯侃谈客，相识何必曾相逢！”――与网中诸友共勉
--------------------------------------------------------------
-- 
Go isn't everything.  Go is the only thing.           -- zhuge